प्यूठान (अस) । पवित्र धार्मिक तीर्थस्थलका रूपमा रहेको स्वर्गद्वारी दर्शन गर्ने पर्यटकको सङ्ख्यामा वृद्धि हुँदै गएको छ । सडक स्तरोन्नति भएसँगै स्वर्गद्वारी दर्शन गर्न आउने पर्यटकको सङ्ख्या बढेको मन्दिरका प्रशासकीय प्रमुख हरि अधिकारीले जानकारी दिए ।
स्वर्गद्वारीमा आन्तरिक पर्यटकभन्दा भारतबाट आउनेको सङ्ख्या उल्लेख्य रहेको छ । स्वर्गद्वारीमा वैशाखे पूर्णिमा र कात्तिकको पूर्णिमामा विशेष मेला लाग्ने भएकाले पनि यस समयमा बढी झक्तजन (पर्यटक) आउने गरेको प्रशासकीय प्रमुख अधिकारिको भनाइ छ । मन्दिरको सुरक्षाका लागि सीसी क्यामरासमेत जडान गरिएको छ । उनले भने, ‘स्वर्गद्वारी मन्दिरको दर्शन गर्ने आउने तीर्थालु पर्यटकलाई भोजन तथा आवासको व्यवस्थासमेत मिलाएका छौं ।’
स्वर्गद्वारीको आधार स्थलका रूपमा रहेको भिङ्ग्रीमा बसपार्क निर्माणका लागि बसपार्क व्यवस्थापन समिति गठन गरी टेण्डर आह्वान गरिएको उनको जानकारी दिए । साथै, मन्दिर परिसर तथा भिङ्ग्री बजार क्षेत्रमा आवश्यक सार्वजनिक शौचालय निर्माणका लागि नगरपालिकाले योजना बनाएको रोकाले बताए ।
पर्यटकको सङ्ख्या वृद्धिसँगै मन्दिरको आम्दानीसमेत वृद्धि भएको छ । गतवर्ष कुल १ करोड ७० लाख रुपैयाँ भेटी सङ्कलन आश्रमका व्यवस्थापक वासुदेव भट्टराईले जानकारी दिए ।